KOMMISSIONENS BESLUTNING af 13. december 1996 om godkendelse af en metode til klassificering af svinekroppe i Frankrig (Kun den franske udgave er autentisk) (97/28/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3220/84 af 13. november 1984 om fastsættelse af Fællesskabets handelsklasseskema for svinekroppe (1), senest ændret ved forordning (EF) nr. 3513/93 (2), særlig artikel 5, stk. 2, og

ud fra følgende betragtninger:

Efter artikel 2, stk. 3, i forordning (EØF) nr. 3220/84 skal klassificering af svinekroppe ske ved bestemmelse af indholdet af magert kød efter statistisk afprøvede beregningsmetoder, der er baseret på fysisk måling af en eller flere af svinekroppens anatomiske dele; kun klassificeringsmetoder med en vis maksimal tolerance for statistiske beregningsfejl kan godkendes; denne tolerance er fastsat i artikel 3 i Kommissionens forordning (EØF) nr. 2967/85 af 24. oktober 1985 om fastsættelse af gennemførelsesbestemmelser til Fællesskabets handelsklasseskema for svinekroppe (3), ændret ved forordning (EF) nr. 3127/94 (4).

Kommissionen godkendte ved sin beslutning 89/50/EØF (5), senest ændret ved beslutning 94/565/EF (6), flere forskellige metoder til klassificering af svinekroppe i Frankrig;

Frankrig har, for at øge markedets gennemsigtighed, anmodet Kommissionen om i princippet at godkende anvendelsen af en enkelt metode på sit territorium, der består i fastlæggelse af målestederne og en enkelt formel til bestemmelse af indholdet af magert kød, og har med dette formål for øje meddelt de enkeltheder, der kræves efter artikel 3 i forordning (EØF) nr. 2967/85; en gennemgang af anmodningen har vist, at de betingelser, der stilles for godkendelse af nævnte metode, er opfyldt;

den metode, der skal godkendes, er imidlertid baseret på anvendelse af en skydelære til måling af de afkølede svinekroppe syv forskellige målesteder, hvilket i praksis ikke kan ske på slagterierne i almindelighed; anvendelsen af andre metoder til klassificering af svinekroppe bør derfor godkendes med forbehold for kontrol fra Kommissionens side, hvis der ved en kalibreringsprøve med disse metoder er opnået resultater, der, hvad angår måleværdier for beregnet procentdel af magert kød, svarer til dem, der opnås med den metode, der er nævnt i det foregående afsnit;

for klarhedens skyld bør der vedtages en ny beslutning; beslutning 89/50/EØF bør derfor ophæves;

der kan ikke gives tilladelse til metodeændringer, medmindre Kommissionen træffer beslutning herom på grundlag af de indhøstede erfaringer;

de i denne beslutning fastsatte foranstaltninger er i overensstemmelse med udtalelse fra Forvaltningskomitéen for Svinekød -

VEDTAGET FØLGENDE BESLUTNING:

Artikel 1

1. Metoden til bestemmelse af indholdet af magert kød, som er beskrevet i bilaget, godkendes som metode til klassificering af svinekroppe.

2. Anvendelse af enhver anden metode til klassificering af svinekroppe er betinget af, at der hermed opnås beregningsresultater svarende til dem, der opnås med den metode, som er nævnt i stk. 1.

Metoden skal derfor i forbindelse med en kalibreringsprocedure, der gennemføres af de franske myndigheder, opfylde kravene til nøjagtighed for de måleværdier (x1-x7), der er anført i bilaget.

3. Hvis en metode til klassificering af svinekroppe opfylder kravene under den kalibreringsprocedure, der er nævnt i stk. 2, meddeler Frankrig Kommissionen dette samt alle relevante enkeltheder, inden metoden tages i brug første gang.

I så fald anvendes den procedure, der er fastsat i artikel 25 i forordning (EØF) nr. 2759/75.

4. Den kalibreringsprocedure, der er nævnt i stk. 2, gennemføres på grundlag af specifikationer, der fastsættes af de franske myndigheder.

Artikel 2

Uanset den standardudskæring, der er nævnt i artikel 2 i forordning (EØF) nr. 3220/84, vejes og klassificeres svinekroppene med flomme, nyrer og mellemgulv og eventuelt med tunge. Med henblik på, at noteringerne for slagtede svin kan fastsættes på et sammenligneligt grundlag, reduceres vægten inden afkøling med 2,3 %, hvis tungen er fjernet og med 2,9 %, hvis tungen ikke er fjernet fra svinekroppen.

Artikel 3

Ændringer af beregningsmetoder (apparater, målesteder og formler) er ikke tilladt.

Artikel 4

Beslutning 89/50/EØF ophæves.

Indtil den 30. juni 1997 kan Den Franske Republik dog i stedet for den metode, der er fastsat i denne beslutning, fortsat anvende de metoder til klassificering af svinekroppe, der er fastsat i beslutning 89/50/EØF.

Artikel 5

Denne beslutning er rettet til Den Franske Republik.

Udfærdiget i Bruxelles, den 13. december 1996.

På Kommissionens vegne

Franz FISCHLER

Medlem af Kommissionen

(1) EFT nr. L 301 af 20. 11. 1984, s. 1.

(2) EFT nr. L 320 af 22. 12. 1993, s. 5.

(3) EFT nr. L 285 af 25. 10. 1985, s. 39.

(4) EFT nr. L 330 af 21. 12. 1994, s. 43.

(5) EFT nr. L 20 af 25. 1. 1989, s. 27.

(6) EFT nr. L 215 af 20. 8. 1994, s. 26.

BILAG

1. Til klassificering af svinekroppe anvendes den beregningsmetode, der er nævnt i stk. 2, på værdier, som er fundet ved måling med skydelære af afkølede svinekroppe dagen efter slagtningen.

Det apparatur, der anvendes i slagterierne, skal kalibreres i overensstemmelse med den ovenfor nævnte metode.

De fundne måleværdier omsættes til beregningsresultater for indhold af magert kød.

2. Indholdet af magert kød på svinekroppen beregnes ved anvendelse af følgende formel:

^y = 53,28 - 0,102 x1 - 0,119 x2 - 0,299 x3 - 0,231 x4 + 0,076 x5 + 0,058 x6 + 0,135 x7

hvor

^y = det beregnede indhold af magert kød på svinekroppen

x1 = minimumfedttykkelse (inklusive hud) i mm, målt i ryglinjen over gluteus medius-musklen

x2 = rygspæktykkelse (inklusive hud) i mm, målt mellem andetbagerste og tredjebagerste ribben, 6 cm ved siden af svinekroppens midterlinje

x3 = rygspæktykkelse (inklusive hud) i mm, målt mellem tredjebagerste og fjerdebagerste ribben, 6 cm ved siden af svinekroppens midterlinje

x4 = rygspæktykkelse (inklusive hud) i mm, målt mellem tredjebagerste og fjerdebagerste lændehvirvel, 8 cm ved siden af svinekroppens midterlinje

x5 = minimumtykkelse af lumbarmusklen i mm, målt fra forreste punkt på gluteus medius-musklen og til øverste kant af rygmarvskanalen

x6 = tykkelse af m. longissimus dorsi i mm, målt mellem andetbagerste og tredjebagerste ribben, 6 cm ved siden af svinekroppens midterlinje

x7 = tykkelse af m. longissimus dorsi i mm, målt mellem tredjebagerste og fjerdebagerste ribben, 6 cm ved siden af svinekroppens midterlinje

Formlen anvendes på svinekroppe med en vægt på mellem 45 og 125 kg.